શુક્રદેવજી મહારાજ પરીક્ષિતને કહે છે, વૃત્રાસુર પૂર્વજન્મમાં ચિત્રકેતુ નામનો રાજા હતો. અઢળક સમૃદ્ધિ હતી, એક કરોડ રાણીઓ હતી છતાં તેને કોઈ સંતાન નહોતું. એક દિવસ ચિત્રકેતુ રાજાને ત્યાં અંગિરા ઋષિ પધાર્યા. અંગિરા ઋષિ ચિત્રકેતુને ત્યાં પધાર્યા એટલે રાજાએ ખૂબ વિવેકથી, ભક્તિભાવથી ઋષિનું સ્વાગત કર્યું તેમને ઊંચા આસને બેસાડયા અને તેમનું પૂજન કર્યું. ત્યારબાદ ઋષિ ચિત્રકેતુ સામું જોઈ બોલ્યા, ‘હે રાજન્! તારું મુખારવિંદ ચિંતાના વાદળોથી ઘેરાયેલું લાગે છે, શું કારણ છે?’ ચિત્રકેતુ દુઃખી સ્વરે બે હાથ જોડી ઋષિને કહે, ‘હે ઋષિવર્ય! મારે ત્યાં બાળકની ખોટ છે. કૃપા કરી મને સંતાનસુખ મળે તેવા આશીર્વાદ આપો.’ અંગિરા ઋષિએ ધ્યાન લગાવ્યું. થોડા સમય પછી આંખો ખોલી રાજાને કહ્યું, ‘હે રાજા! તારા ભાગ્યમાં સંતાનસુખ નથી, આથી તું સંતાનની મમત મૂકી દે અને સમજણપૂર્વક સુખી જીવન જીવ.’ પણ રાજા ખૂબ જ દુઃખી હતો અને ઋષિને ખૂબ જ આજીજી કરવા લાગ્યો. આથી, ઋષિએ ત્વષ્ટાદેવનો ચરુ પકવી એક ફળ ઉત્પન્ન કર્યું અને તે ફળ ચિત્રકેતુની રાણી કૃતદ્યુતિને ખાવા આપ્યું અને ત્યારબાદ અંગિરા ઋષિ રાજાને આશીર્વાદ આપી વિદાય થયા.